Facebook zai yi garanbawul kan yada bidiyo kai tsaye - BBC News Hausa
https://www.bbc.com/hausa/labarai-47759336
Kamfanin Facebook ya yi alkawarin yin garanbawul kan yada bidiyo kai tsaye wanda ake kira da ''live-stream'' a turance.
Sherl Sandberg, ita ce jami'ar kamfanin mai kula da yadda shafin ke gudana ta bayyana cewa kamfanin ya amince da kiraye-kirayen da ake yi na yin hakan.
Jama'a da dama sun yi wannan kiran ga kamfanin Facebook tun bayan da aka kai hari a wasu masallatai biyu a New Zealand inda maharin ya yi amfani da shafin Facebook ya yi bidiyo kai tsaye ya nunawa duniya yadda ya kai harin.
A yanzu haka dai, New Zealand za ta kara bita kan dokokin kasar da ke da alaka da 'maganganu masu harzuka jama'a.'
Ministan sharia'r kasar Andrew Little ya bayyana cewa dokokin da ake da su a yanzu basu shawo kan ''munanan abubuwa da kuma shaidancin da muke gani a intanet ba,'' kuma gwamnati da hukumar kare hakkin bil adama za su yi aiki domin kawo sabbin kudirin dokoki zuwa karshen shekara.
An karrama Musulman da aka kashe a masallaci a New Zealand
Facebook ya ba da sabbin bayanai kan harin New Zealand
'Rana mafi muni' a New Zealand
Cikin gwamman jama'ar da suka tsira da raunuka, 21 daga cikinsu na kwance a asibiti, uku na kwance a sashen kula da wadanda ciwonsu ya yi tsanani a asibitin.
Misis Sandberg ta kamfanin Facebook ta ce ''dukkaninmu na jaje ga wadanda harin ya rutsa da su da kuma iyalensu da sauran al'ummar Musulmi da kuma 'yan kasar New Zealand.''
''Jama'a da dama sun saka ayar tambaya kan yadda aka yi amfani da kafofin sada zumunta kamar Facebook wajen yada mummunan bidiyon kai harin New Zealand. Mun samu korafe-korafe kan cewa mu dauki mataki kuma za mu dauka.''
Image caption Misis Sheryl Sandberg ta kamfanin Facebook
Misis Sandberg ta ce ''Muna kokari domin yin garanbawul kan wa zai iya yada bidiyo kai tsaye da kuma dubi da abubuwan da basu sabawa zamantakewa ba.''
Kamfanin Facebook ya ce yana aiki tare da 'yan sandan New Zealand wajen gudanar da bincike kan harin da aka kai.